CELEX: 32021R2245
Language: et
Date: 2021-10-12 00:00:00
Title: Komisjoni delegeeritud määrus (EL) 2021/2245, 12. oktoober 2021, millega muudetakse delegeeritud määrust (EL) 2017/891 puu- ja köögiviljasektori tootjaorganisatsioonide turustatud toodangu väärtuse arvutamise osas

17.12.2021   
               
               
                  ET
               
               
                  Euroopa Liidu Teataja
               
               
                  L 453/3
               
            
         KOMISJONI DELEGEERITUD MÄÄRUS (EL) 2021/2245,
         12. oktoober 2021,
         millega muudetakse delegeeritud määrust (EL) 2017/891 puu- ja köögiviljasektori tootjaorganisatsioonide turustatud toodangu väärtuse arvutamise osas
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artikli 37 punkti c alapunkte i ja iv,
         ning arvestades järgmist:
         
                     (1)
                  
                  
                     Loodusõnnetused ja ebasoodsad ilmastikutingimused on tekitanud mitmel aastal liidu puu- ja köögiviljatoodangule üha suuremat kahju. 2017. aastal võeti kasutusele nõukogu määrusega (EÜ) nr 2012/2002 (2) loodud Euroopa Liidu Solidaarsusfond ning Lätile anti eriabi 2017. aasta suvel ja sügisel aset leidnud suurtest üleujutustest põhjustatud kahjude korvamiseks. 2018. aastal anti teatavates liidu osades (Eesti, Läti, Leedu ja Soome) esinenud suurte vihmasadude ja üleujutuste tõttu komisjoni rakendusmäärusega (EL) 2018/108 (3) põllumajandustootjatele erakorralise meetme vormis toetust. 2021. aasta kevadel esines mitme liikmesriigi (eriti Hispaania, Prantsusmaa, Itaalia) teatavates piirkondades tugev külmaperiood, mis kahjustas teatavaid tooteid (virsikud, nektariinid, õunad ja muud). Selle tõttu läheb üle 50 % toodangust kaotsi.
                  
               
                     (2)
                  
                  
                     Võttes arvesse loodusõnnetuste ja ebasoodsate ilmastikutingimuste sagenemist, on vaja pikaajalist lahendust tootjaorganisatsioonide turustatud toodangu väärtuse arvutamiseks, et tugevdada nende vastupidavust tulevikus. On vaja muuta komisjoni delegeeritud määrust (EL) 2017/891, (4) nähes ette paindlikkuse liidu tootjaorganisatsioonide turustatud toodangu väärtuse arvutamisel, kui nad kannavad loodusõnnetustest ja ebasoodsatest ilmastikutingimustest põhjustatud kahju, mille tõttu ei ole toodangut võimalik ei tarbida ega töödelda.
                  
               
                     (3)
                  
                  
                     Loodusõnnetused ja ebasoodsad ilmastikutingimused põhjustavad turustatud toodangu väärtuse suurt langust ja see mõjutab oluliselt järgneval aastal tootjaorganisatsioonidele antavat liidu toetuse summat, kuna liidu toetuse summa arvutatakse protsendina iga tootjaorganisatsiooni turustatud toodangu väärtusest. Kui hävib suur osa saagist või kogu saak, on tootjaorganisatsioonidel oht kaotada oma tunnustus, kuna üks tunnustuse kriteerium on tagada riiklikul tasandil kehtestatud teatav turustatud toodangu minimaalne väärtus. See tooks kaasa kahekordse majandusliku kahju, mis seaks ohtu tootjaorganisatsioonide pikaajalise stabiilsuse.
                  
               
                     (4)
                  
                  
                     Pidades silmas loodusõnnetuste ja ebasoodsate ilmastikutingimuste sagenemist ning sellest tulenevat oluliselt suuremat tootmiskadu, ei ole piisav delegeeritud määruse (EL) 2017/891 artikli 23 lõikega 4 kehtestatud kaitsemeede, mille kohaselt peetakse toote turustatud toodangu väärtuseks 65 % eelmise arvestusperioodi väärtusest.
                  
               
                     (5)
                  
                  
                     Seepärast ning tulenevalt vajadusest saavutada nende tootjaorganisatsioonide majanduslik ja rahaline stabiilsus, kelle turustatud toodangu väärtus on loodusõnnetuste ja ebasoodsate ilmastikutingimuste põhjustatud kahju tõttu oluliselt vähenenud, tuleks turustatud toodangu väärtuse arvutamise lävendit asjaomasel arvestusperioodil suurendada. Võttes arvesse hiljutiste ebasoodsate ilmastikutingimuste tekitatud suurt kahju, tuleks delegeeritud määruse (EL) 2017/891 artikli 23 lõikes 4 sätestatud turustatud toodangu väärtust suurendada loodusõnnetuste ja ebasoodsate ilmastikutingimuste korral 85 %-ni.
                  
               
                     (6)
                  
                  
                     Lisaks tuleks ette näha lahendus, millega välditaks olukordi, kus tootjaorganisatsioone, kes investeerivad ennetusmeetmetesse ja kannavad sellegipoolest loodusõnnetuste, ebasoodsate ilmastikutingimuste, taimehaiguste või kahjurite leviku tõttu olulist kahju, tabab nii turustatud toodangu väärtuse langus kui ka liidu finantsabi vähenemine. Seepärast tuleks delegeeritud määruse (EL) 2017/891 artikli 23 lõikes 4 sätestatud turustatud toodangu väärtust suurendada 100 %-ni tootjaorganisatsioonide puhul, kes tõendavad, et nad on võtnud taimehaiguste, kahjurite leviku, loodusõnnetuste ja ebasoodsate ilmastikutingimuste vastu vajalikke ennetusmeetmeid, näiteks küttesüsteemid või võrgud põldudel, kindlustusskeemid või ühisfondide loomine.
                  
               
                     (7)
                  
                  
                     Seepärast tuleks delegeeritud määrust (EL) 2017/891 vastavalt muuta.
                  
               
                     (8)
                  
                  
                     Võttes arvesse, et rakenduskavu viiakse ellu kalendriaastate kaupa ja turustatud toodangu väärtuse arvutamine, millega määratakse kindlaks liidu maksimaalse finantsabi summa, põhineb eelmisel kalendriaastal, on vaja, et käesolev määrus jõustuks nii pea kui võimalik, st järgmisel päeval pärast selle avaldamist Euroopa Liidu Teatajas.
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Delegeeritud määruse (EL) 2017/891 artikli 23 lõike 4 teine lõik asendatakse järgmisega:
            
               „Kui toote väärtus on loodusõnnetuste, ilmastikutingimuste, taimehaiguste või kahjurite leviku tõttu, mis ei kuulu tootjaorganisatsiooni vastutuse ja kontrolli alla, vähenenud vähemalt 35 %, peetakse selle toote turustatud toodangu väärtuseks 85 % eelmise arvestusperioodi väärtusest. Tootjaorganisatsioon tõendab asjaomase liikmesriigi pädevale asutusele, et need põhjused ei kuulu tema vastutuse ja kontrolli alla. Kui tootjaorganisatsioon tõendab asjaomase liikmesriigi pädevale asutusele, et ta on võtnud asjaomase loodusõnnetuse, ilmastikutingimuse, taimehaiguse või kahjuri leviku vastu vajalikud ennetusmeetmed, peetakse selle toote turustatud toodangu väärtuseks 100 % eelmise arvestusperioodi väärtusest.“
            
         
         
            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 12. oktoober 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 347, 20.12.2013, lk 671.
         
            (2)  Nõukogu 11. novembri 2002. aasta määrus (EÜ) nr 2012/2002 Euroopa Liidu solidaarsusfondi loomise kohta (EÜT L 311, 14.11.2002, lk 3).
         
            (3)  Komisjoni 23. jaanuari 2018. aasta rakendusmäärus (EL) 2018/108 erakorralise meetme kohta, mis seisneb toetuse andmises Leedu, Läti, Eesti ja Soome teatavates piirkondades üleujutuste ja tugevate vihmade tõttu kahju kannatanud põllumajandustootjatele (ELT L 19, 24.1.2018, lk 6).
         
            (4)  Komisjoni 13. märtsi 2017. aasta delegeeritud määrus (EL) 2017/891, millega täiendatakse Euroopa Parlamendi ja nõukogu määrust (EL) nr 1308/2013 puu- ja köögivilja ning töödeldud puu- ja köögivilja sektorite osas ning Euroopa Parlamendi ja nõukogu määrust (EL) nr 1306/2013 neis sektorites kohaldatavate karistuste osas ja muudetakse komisjoni rakendusmäärust (EL) nr 543/2011 (ELT L 138, 25.5.2017, lk 4).